Celosvetová úroveň "zamorenia" spamom dosiahla koncom marca priemernú týždennú hodnotu 94 % e-mailovej prevádzky a vrátila sa tak na hodnotu z minuloročného októbra, informuje bloger NY Times Brad Stone . V polovici novembra bol totiž odstavený významný zdroj nevyžiadanej pošty na hostingu firmy McColo (Čítajte tiež: Odstavenie chrliča spamu: Pocítili ho i naši poskytovatelia ), avšak už koncom uvedeného mesiaca počty spamov opäť rástli tempom 37 percent .
Informácie o trendoch priniesol Google Enterprise Blog na základe údajov svojej bezpečnostnej služby Postini . V rozsiahlej správe informuje aj o nových typoch spamu, zmene taktiky tvorcov spamu, ktorí budujú silnejšie botnety, ktoré však zrejme ešte nevyužívajú na ich plnú kapacitu. Zároveň sa sústreďujú na menšiu zraniteľnosť, ako sa v novembri prekvapivo udialo odstavením jediného providera. Denne objem spamu opäť stúpa približne o 1,2 %, dopĺňa Google.
Novým typom je najmä spam založený na geografickej polohe. Užívatelia obdržia správu o katastrofe v niektorom zo susedných alebo neďalekých miest, čo prirodzene zvyšuje ich tendenciu ku kliknutiu na video, ktorým si ale privodia stiahnutie vírusu, či viacerých vírusov.
Počet spamových správ na jedného užívateľa od septembra 2008
Vírusové zaťaženie od januára 2009